Pipegjenger

På skytevåpen viser pipegjenger til gjenger for å feste en pipe.
Glidekassegjenger, også kalt låskassegjenger, er den vanligste måten å feste pipen til glidekassen på et skytevåpen. Innfestningsmetoden er spesielt utbredt på rifler og revolvere, men brukes også på en del pistoler og hagler. Gjengene på låskassen er som regel innvendige gjenger, mens gjengene på pipen som regel er utvendige gjenger. Denne metoden for å feste løp og glidekasse har blitt svært mye brukt siden før 1900-tallet, og kan sees på som en tradisjonell metode. Glidekassegjenger er ikke den eneste metoden for å feste løp til glidekasser (se Alternative metoder nedenfor). I tillegg har en del skytevåpen bevegelig istedenfor fast pipe (f.eks. de fleste rekylopererte pistoler og Barrett M82-riflen).
Munningsgjenger kan finnes på pipemunningen og kan brukes til å feste ekstrautstyr som flammedemper, lyddemper eller munningsbrems (kompensator).


== Montering ==
Montering av løp og glidekasse må som regel gjøres av en kyndig person, som for eksempel en børsemaker. Blant annet må låseavstanden settes og eventuelle utdragerspor tilpasses. Det kreves ofte maskinering.
Under montering er det viktig at låseavstanden (eng. headspace) settes korrekt. Korrekt montering er viktig både for at våpenet skal være sikkert og presist. Dersom pipen, sluttstykket og glidekassen ikke er korrekt tilpasset i forhold til hverandre kan det få alvorlige følger som overtrykk og i verste fall hylsehavari. Gjengede piper er ofte montert i glidekassen med mye moment, og som regel kreves derfor verktøy som skrustikke og glidekassenøkkel/fastnøkkel. Avhengig av våpentypen tilpasses gjerne også en rekylklakk som en del av prosessen.
Å rette opp gjengene mellom glidekasse og pipe gjøres ofte som en del av såkalt «blueprinting» for å øke et våpens presisjon.


== Glidekassegjenger ==
Det fins mange typer system for å beskrive en gjenge (metrisk, Unified, Whitworth, etc.). Gjengen kan spesifiseres ved diameter, stigning, flankevinkel, lengde og toleranse. Glidekassegjenger er imidlertid ikke godt standardisert mellom våpenprodusentene, og varierer ofte både mellom produsenter og ulike modeller.
For eksempel brukes forskjellige gjenger i ulike rifler bygd etter Remington 700-fotavtrykket. De fleste har gjengediameter på 26.99 mm (1 og 1/16 tomme), men det fins gjengestigninger på både 1.588 mm (16 TPI, Remington-standard), 1.411 mm (18 TPI) eller 1.270 mm (20 TPI, Savage-standard).Typiske gjengediametre ligger ofte rundt 25 mm til 27 mm (for eksempel M25x1.5 mm på Kongsberg Lakelander og Heym SR30, M26x1.5 mm på Howa 1500, og M27x1.5 mm på Sako TRG). Generelt har mange eldre rifler grovere stigninger rundt 2 mm, mens moderne rifler ofte har stigninger rundt 1.5 mm. Muffer som skrus til med håndmakt har gjerne fine stigninger rundt 1 mm.


=== Innfestning ===
Glidekassegjenger fås hovedsakelig i to varianter:

Med skulder.
Uten skulder for låsing med kontramutter. Låseavstanden må da settes med pipemutter, noe som krever ekstra kompetanse.Presisjonsmessig skal det ikke være noen merkbar forskjell på piper med skulder og piper uten skulder for låsing med kontramutter. Noen våpen har egen materampe i for eksempel låskassen, mens andre har en konisk avfasing i pipen rundt hylsebunnen for å sikre pålitelig mating (f.eks. 25, 27 eller 30 grader). Formen til avfasing på pipe og sluttstykke må passe sammen for at patronen skal ha god støtte både fra sluttstykket og pipen under avfyring. Avhengig av konstruksjonen av sluttstykket kan forskjellige modeller også ha varierende patronutstikk fra pipen. Anbefalt tiltrekkingsmoment varierer, og kan for eksempel ligger rundt 100-130 Nm på moderne våpen.


=== Liste over glidekassegjenger ===
M betegner vanlige V-gjenger.
Sq betegner firkantgjenger.
Tr betegner trapesgjenger.
Innstikket (engelsk shank length) er ikke alltid lik som gjengelengden, som for eksempel er tilfelle dersom innstikket har et gjengeløst parti (engelsk sub-shank)
Med gjengelengde menes her det som kalles tenon på engelsk.
Skulder viser til pipediameter foran gjengepartiet.
Med mindre annet er nevnt antas høyregjenger. Venstregjenger (links) angis med «LH».


=== Alternative metoder ===
Det fins mange andre måter for å feste løp og glidekasse til hverandre, for eksempel ved å presse pipen inn i glidekassen (f.eks. Sauer 101,Anschütz 1827 Fortner og Ruger American Rimfire) eller ved å bruke en pipemutter (f.eks. AR-15).
Systemer for hurtig løpsskife er et alternativ som har økt i popularitet de siste årene, og finnes på rifler for eksempel Sig Sauer 200 STR, Sig Sauer 202, Roessler Titan og Blaser R8. Med disse løsningene kan man som regel bytte pipe bare med enkle håndverktøy (som en (innvendig) sekskantnøkkel) eller helt uten verktøy. Dette er en stor fordel for konkurranseskyttere som bruker opp piper med jevne mellomrom, eller for jegere som ønsker et modulært våpen slik at de kan skyte flere ulike kalibre i samme våpen. I disse designene låser ofte sluttstykket direkte i pipen, og produsenten garanterer at datumlinjen er satt korrekt fra fabrikk. Pipemuffe er også en metode som kan brukes for å konvertere fra en konvensjonell innfestning til et løp som kan skrus inn og ut med håndkraft.


== Munningsgjenger ==
Glidekassegjenger må ikke forveksles med gjenger på løpsmunningen for å montere ekstrautstyr som for eksempel flammedemper, lyddemper eller munningsbrems (kompensator). Type gjenge begrenses til en viss grad av kulediameter og pipediameter. Det er vanligst å bruke høyregjenger, men noen ganger brukes venstregjenger. Høyregjenger kan noteres RH (engels for right hand), men med mindre annet er nevnt kan høyregjenger som regel antas. Venstregjenger angis ofte LH (engels for left hand). Noen vanlige munningsgjenger er:Det har blitt vanlig å bruke gjenger med 1 mm stigning istedenfor 1.5 mm, ettersom 1 mm-gjenger gjør at lyddempere ikke løsner så lett under skyting. M14x1 er en vanlig gjengetype på europeiske jaktpiper, mens M18x1 er eksempel på en vanlig gjenge på konkurransevåpen med tykkere pipe. Større gjengediameter kan være bra for pipens presisjon.


== Utvendige gjenger på munningsutstyr ==
Noe munningsutstyr som flammedempere og kompensatorer har utvendige gjenger for å feste lyddemper, blastdemper, lyddemperhylse, osv. Standard metriske grovgjenger er oppgitt for referanse.


== Se også ==
Låseavstand
Trykktesting av ammunisjon til skytevåpen
Villkattpatron
Lyddemper#Gjenger
Kikkertmontasje


== Referanser ==


== Litteratur ==
The Bolt Action Rifle av Stuart Otteson (1985)
Gunsmithing (1950) av Roy F. Dunlap, utgitt på nytt i 2012
The NRA Gunsmithing Guide - Updated (1983) av Ken Raynor og Brad Fenton
Bolt action rifles (1995) av Frank de Haas
Single Shot Rifles and Actions (1969) av Frank De Haas
Mr. Single Shot's Gunsmithing Idea Book (1983) av Frank De Haas
Single Shot Actions: Their Design and Construction (1986) av Frank og Mark De Haas


== Eksterne lenker ==
Video av profesjonell gjenging av pipe (YouTube)
Video som forklarer metoder for å kontrollere toleranser på munningsgjenger
Omregningstabell, diameter på metriske og tommegjenger
Omregningstabell, stigning på metriske og tommegjenger